27.6.2023
ET
Euroopa Liidu Teataja
C 224/41
Ala on piiratud läänes Sevennide eelmäestikuga; põhjas Lussani lubjakivimassiiviga, mille kõrgeim tipp on Bouquet' mägi (630 m); idas ja lõunas suurte, sageli metsaste lubjakiviplatoodega, mis eraldavad seda piirkonda Nîmes'i, Sommières'i ja Rhône'i orust.
Kohaliku veekoguvõrgu suurim jõgi – Gardoni jõgi – voolab läbi piirkonna loodest kagusse.
Geograafiline piirkond paikneb valdavalt lubjakivisel aluspinnal ning viinamarjaistandused asuvad tavaliselt kiviklibustel nõlvadel, kus pinnas on õhuke.
Kliima on vahemereline, kuid seda mõjutab ranniku kaugus ja meremõjusid vähendav mägine ala.
Selle tulemusena on temperatuurikontrastid märkimisväärsemad kui rannikul ning aasta keskmine temperatuur piirkonna loode- ja kaguosas erineb ühe-kahe kraadi võrra.
Selline üleminekukliima kajastub eelkõige leebemas suvises kuivaperioodis; sademete hulk on 700 mm aastas ja see võib aastati märgatavalt varieeruda, kuna mõnel sügisel võib sademeid olla erakordselt palju (Sevennidele iseloomulik nähtus).
Geograafilise piirkonna taimestik on mitmekesine – mäenõlvadel kasvavad viinapuud ning looduslikult leidub siin üleminekuvööndile omaselt eelkõige iilekstamme ja karvast tamme.
Viinapuud on Uzèsi piirkonna ajaloo ja põllumajanduseluga sajandeid kaasas käinud ning viinamarjakasvatuse kohta on arvukalt tõendeid juba Rooma ajast.
Hiljem, keskajal, polnud viinapuud kuhugi kadunud ja need omandasid kristliku vaimulikkonna silmis sügava sümboolse tähenduse, mistõttu tegelesid esimesed piiskopid viinamarjakasvatusega.
Alates 15. sajandist on Uzèsi hertsogkonna territooriumilt ülestähendusi kvaliteetsete viinamarjaistanduste ja nooblite veinide kohta.
Sellest ajast on mäenõlvade viinamarjaistandused püsinud järjestikustest kriisidest hoolimata muutumatuna, vaheldudes maastikul oliivipuudega ning laiudes kõrvuti viljakamate teraviljatasandikega.
Maakasutuse struktuur, kus domineerisid väikesed segakultuuride kasvatamisega tegelevad põllumajandusettevõtted, soodustas mäenõlvadele viinamarjaistanduste rajamist.
Sellele andis 18. sajandil hoogu juurde tava, et tekstiili­ tööstuse töölised harisid enda tarbeks ka väikeseid viinapuuistandusi.
Alates 1981. aastast kandsid veinid kohaliku veini tunnustusmärgist „Vin de Pays de l’Uzège“.
Sellest sai 1992. aastal „Vin de Pays Duché d’Uzès“, millega kaasnesid rangemad tootmistingimused ning määratleti Vahemere viinamarjasort.
Piirkonna kliimat ja mullaomadusi arvestades määratles tootjate ühing sobivad kasvatusalad ning see võimaldas tootjatel tuua esile veinide eripära, mis tugineb viinamarjakasvatajate oskusteabele ja sortide valikule.
Viinamarjaistandused korraldati ümber, eelistades kõige väärikamaid Vahemere sorte: punaste ja roosade veinide jaoks 'Syrah N' ja 'Grenache N', valgete jaoks 'Grenache blanc B' ja 'Viognier B'.
2010. aastal tootsid 32 eraveinikeldrit ja 11 veiniühistut kokku peaaegu 9 000 hektoliitrit veini, millest punased veinid moodustasid 60 %, roosad 25 % ja valged 15 %.
8.2.
Põhjuslikud seosed Kaitstud päritolunimetusega „Duché d'Uzès“ hõlmatud piirkonna geograafiline asend Sevennide, Languedoci ja Provence'i kokkupuutepunktis, Vahemere piirkonna üleminekukliimas, võimaldab Vahemere viinamarjasortidel aeglaselt küpseda ning see väljendub veinides algupärase elegantsi, puuviljasuse ja värskusena.
Viinamarjakasvatajate oskusteave, ainult Vahemere piirkonna viinamarjasortide valik ja kasvatusalade uuringud on võimaldanud kasvatada eri sorte tingimustes, mis tagavad nende parimate omaduste esile tuleku.
Alati eelistatakse päikesele avatud maatükke, millel on õhuke, kivine ja hästi dreenitud mullakiht.
Lisaks on tänu Sevennide eelmäestikule päeva- ja öötemperatuur märkimisväärselt erinevad.
Just see temperatuurierinevus (eelkõige jahe öine temperatuur) võimaldab viinamarjadel aeglaselt küpseda, saavutada õige värvi ning säilitab marjade happesuse ja aromaatsuse.
Need on kaitstud päritolunimetusega „Duché d'Uzès“ värskete ja puuviljaste veinide olulised omadused.
Sort 'Grenache N' annab siidja, sügava ja elegantse puuviljase intensiivsuse.